  Виталий Пронин Малы висё пыдъёс? Пыд висёнъёс сярысь юанъёслы валэктэ 40 ар пала хирургын ужам Константин Константинов. Пыд пыдэсысь пежъян Лёгиськыкум пыдберы чидантэм вӧсь луэ, вылаз нокыӵе потосэз уг адӟиськы, маялляса но номыр уг шӧдӥськы. Кемагес ветлӥсько ке, небӟе, лэся, бышкаса уг висьыты ни. Тодӥ: пыдберам лы будыны кутскем, сое калыкын шпора шуо кадь. Врач доры ӧй вазиськылы, ас поннам кытысь-марысь кылылӥ, эмъяськи: люгы куарез бинялляй, куткулон возьылӥ, пӧртэм мазьёсын зыралляй. Огдырлы капчигес каро кадь но, висён выльысь ассэ шараятэ. М. Воробьёва, Сьӧлта ёрос - Зэм но вань сыӵе висён, куке пыдбер котырын лы будыны кутске. Та висёнэн ӵемгес курадӟо таза муго адямиос, пыд вылын секыт ужасьёс, плоскостопиен курадӟисьёс. Та висён ӵемгес вӧлмемын кышномуртъёс пӧлын: со тэк пуконэз уг вала, ялан пыд вылаз: нуназе уж дурын, ӝытлань гур котырын. Кышноосты шер пумиталод буш киын - сумка тыр сиён-юонэн доразы берто, тае но пыдъёс шӧдо. Эшшо ке, секытэн кышноослэн зӧк мугорзы пыдъёссы вылэ зол ӟибе. Соин ик ялан капчи вамышъямды потэ ке, огшоры куронъёсты чаклалэ. Ужды пыд вылын ке, эн азьтэмъяське: часлы быдэ пыдпыдэсъёстэс посэ. Со понна уж дурады возьыны луоз чотан (счёты) яке погыльтон. Таосын ик дорады но массаж лэсьтылэ. Эн вунэтэ кӧй луэмлэсь пӧртэм висёнъёс пото: плоскостопие, шпора но мукетъёсыз. Эшшо ке, ӟеч но пыддыя кутчан басьтон сярысь сюлмаськоно. Нош кин та висёнэн курадӟе ни, дэмласал ӝегатскытэк хирург яке ортопед доры вазиськыны. Туала медицинаын лы потосэз эмъяны пӧртэм амалъёс вань: лазер, электрофорез, магнит. Одӥгъёсызлы соос вакчи дыр куспын юртто, мукетъёсызлы ватсаса упражнениос кулэ на. Пыдберез небӟытоз калык амалъёсъя эмъяськон, но соос ас кожазы, специалистъёс дорын эмъяськытэк, юрттозы шуыса, малпано ӧвӧл. Люгы куарез уйлы бинялтыса возе. Ромашка, мята, кызьпу, беризь куар октэ но сурет лэсьтэ, пыдъёстэс отын паре. Озьы ик юрттэ прополис. Солэсь пичигес табань лэсьтэ но висись интые ӝытазе ляке, ӵукна басьтэ. Таӵе амалъя арня ке но эмъяське. Гужем шур дуре мынӥды ке, пыддэс луо пӧлын шунтэ, ветлэ. Толалтэ песокез воштыны луэ пӧсятэм сылалэн, но чаклаське, сое, пыдэз сутымон, эн ӟырдатытэ. Куректӥсь интыез ӵемгес посэ. Массаж лэсьтэ мазьёсын, тупалозы диклофенак, индометациновой, ортофеновой. Озьы ик вазиськыны луэ ортопедической лавкаосы: отын ортопедической стелькаос быръёзы, лыэз небӟытӥсь арбериос дэмлалозы. Но таосты лэсьтыны луэ асьтэлы но: басьтоно огшоры стелька (яке небыт басмалэсь сое асьтэлы вандоно). Пыдбер улэ 10 манет быдӟа пась вандоно, со мед укшалоз висись инты вадесы. Озьы ик юрттоз санаторийёсын нӧдэн эмъяськон. Пыд «ӵыжинозь» шоголляськон Куд-огезлэн бадӟым чиньызылэн лыэз туж зол урдӥськемын. Туж шуген быръёно пыдкутчан, эшшо ке пыдлэн тусыз кӧшкемыт адӟиське. Малы кылдэ сыӵе лёг но луэ-а солэсь кызьы ке мозмыны? В. Боброва, Вавож ёрос - Кышномуртъёс ӝужыт каблукен ветлыны ярато. Ӵапак та ик луэ сыӵе лёглэн кылдон мугез. Кышномурт каблук вылэ султэ ке, мугорызлэн секталаез азь пыд чиньыос вылаз усе. Эшшо ке туфлиезлэн нырыз сюбег на ке, со уката югдурез секытгес каре: бадӟым пӧлы артысь чиньы борды мыкыртӥське но вылаз тубе. Пумен таӵе шоголляськон пыдлэсь азьвыл туссэ быдтэ но бадӟым чиньылэсь лызэ кырыжтэ - озьы лёг пӧрме. Рос-прос «ӵыжин» кылдэмын ке ини, пыдлэсь туссэ берыктыны одӥг амал - вандылон. Нош бадӟым чиньыдылэсь кырыжтӥськемзэ азьлапал шӧдӥды ке, югдурез тупатыны луэ на. Бур но паллян пыдъёсысьтыды бадӟым чиньыосты ог-огзы борды резинкаен золтоно (соосты шонер карон вылысь), нырысетӥ но 2-тӥ чиньы вискы пононо небыт, вуэз пыӵатӥсь басмалэсь тул. Тазьы быгатэмдыя ӵемгес лэсьтылэ. Лёг пыдкутчан борды медаз ньыръяськы шуыса, вузасько нимысьтыз арбериос, соосты шедьтоды ортопедической лавкаосысь яке ас киосыныды лэсьтэ. Лёгез небӟытыны луоз дорын но. Басьтоно горд сюй, сое пӧсятоно но, ӟок табань выллем карыса, лёгез шобыртоно, шунытэз потытозяз, возёно. Мултэс уз луы уйлы люгы куарен бинялтыны. Азьлапал ик пыдъёсты сярысь малпаське: ӝужыт каблук нуллонлэсь возиське (яке дӥсяллялэ шергес). Каблук 5-7 сантиметрлэсь вылӥын медаз лу. Кин векчи ныро туфлилэсь но лэчыт шпилькалэсь уг ӵыды, сьӧрады воштон пыдкутчан нуллэ. Соку шуш лёгъёс нокыӵе чебер пыдэз уз сапталэ. Пыдес чигиське Шӧдтэк шорысь пыдесы куректыны кутскиз, ӧй но шуккылы кадь, ӧй но усьылы. Ветлыкум чигыса кадь висиз, пыдме куасалтэме но уг луы вал. Шунтӥсь мазьёсын зыралляй, компрессъёс лэсьтылӥ - небӟиз. Но кемалы-а, уг тодӥськы. Мар меда та нерад но кызьы сое эмъяно? А. Попова, Кез - Оло, азьвыл усьылэмъёсты али шарае пото. Ас тодэмдыя эмъяськемды - ваньмызлы тодмо калык амалъёс ке но, эн эмъяське, оло, пыдестэс шунтыса, исаса, уката уродгес луоз. Нырысь ик, больницаын рентген лэсьтэ. Снимокъя гинэ врач тупась эмъяськон амал быръёз. Нылкышноослэн секыт ужлэсь пыдесысьтызы менисксы ӵемгес висе, курадӟон муг со ке - вандылоно луоз. Мугорез юнматоз... уян Фермаын секыт ужаса, вань кышноосмылэн киоссы но пыдъёссы висё. Уждэс воштэ, шуо врачъёс, нош гуртын мыныны нокытчы. Кызьы буйгатоно сӥныръёсты (суставъёс)? Н. Романова, Ува ёрос - Нылкышноослэн висёнъёссы, соосты дырыз дыръя ӧд эмъя ке, суставъёс вылэ выжо. Соин ик дэмласал быдэс мугордэс эскерыны, нимысьтыз чакласьконо нылкышно врач дорын. Тазалыкез егитысен утёно. Кышномуртъёслы секыт ӝутканы воксё уг яра. Но уждыя трос секыт нуллоно луэ ке, 10-15 минут ортчыса, вис карылэ но мугордэс посэ, киосады, пыдъёсады массаж лэсьтэ. Туж умой луоз уяны, со вань мугорез юнматэ. Дасяз Ангелина Снегирёва Теги: тазалык  